Naglių rezervatas
Naglių gamtinis rezervatas – 1669,01 ha ploto gamtinis rezervatas Lietuvoje, Kuršių nerijoje. Jis tęsiasi tarp Juodkrantės ir Pervalkos 9 kilometrus. Per jį eina Neringos dviračių takas. Yra Pažintinis takas (ilgis 1,1 km). Rezervatas skirtas išsaugoti unikalų Naglių kraštovaizdžio apylinkės gamtinį kompleksą su išpustytų kupstuotųjų (pilkųjų) kopų didžiojo gūbrio, jo pašlaitėje esančių kupstynės ir rumbių, Agilos ir Lydumo kyšulių (ragų), miškingos kauburiuotosios pajūrio palvės, pajūrio apsauginio kopagūbrio ir smėlynų ruožais, į Lietuvos raudonąją knygą įrašytų augalų ir gyvūnų rūšių radavietėmis, Europos bendrijos svarbos buveinėmis, dalyje teritorijos užtikrinant sąlygas natūraliam gamtinių procesų vyksmui. Rezervate auga į Raudonąją knygą įrašyti ir kiti retieji augalai ir grybai: baltijinis pūtelis, pajūrinė našlaitė, smiltyninis šepetukas, baltijinė linažolė, kalninė austėja, pajūrinė smiltlendrė, smiltyninis ausūnis. Gyvena jūriniai ereliai, dirvoniniai kalviukai, smėlinės auslindos, margieji grambuoliai, skruzdžių liūtai. Rezervato teritorijoje draudžiama bet kokia žmogaus veikla, rengiami tik moksliniai stebėjimai. Naglių gamtinio rezervato pažintinis takas – vienintelė vieta, iš kurios galima apžiūrėti rezervato objektus. 1675–1854 metais čia buvo užpustyti keturi Naglių kaimai. Tuo metu kopų slinkimo greitis buvo nuo 0,5 iki 15 metrų per metus.